
ABSTRACT

Sistemul de preţuri reprezintă, în manieră clasică, ansamblul tipurilor, formelor şi categoriilor de preţ folosite în relaţiile de schimb. 
Sistemul de preţuri poate fi privit şi ca expresie a unei anumite organizări economice în cadrul căreia fiecare persoană fizică sau juridică decide asupra implicării sale în relaţiile economice. 

Principalele funcţii ale preţurilor sunt: funcţia de corelare a ofertei cu cererea, funcţia de calcul sau de măsurare a cheltuielilor şi rezultatelor, funcţia de recuperare a costurilor şi de restituire a veniturilor, funcţia de stimulare a agenţilor economici. Formarea preţurilor se realizează diferit în funcţie de tipul de piaţă. Caracteristic pieţei cu concurenţă perfectă este preţul de echilibru, iar în cadrul pieţei cu concurenţă imperfectă se manifestă mai multe tipuri de preţuri: preţul de monopol
, preţul monopolistic
 şi preţul de oligopol
. 

În practica economică se întâlnesc două mari categorii de preţuri: preţuri de aprovizionare (preţ de achiziţie, preţ negociat, preţ cu ridicata, preţ de import, preţ de livrare al importatorului, preţ de vânzare al firmei de comerţ cu ridicata, preţul bursei) şi preţuri de vânzare (preţul de vânzare al producătorilor, al importatorilor, al firmelor de comerţ cu ridicata şi cu amănuntul).
Pe plan internaţional, condiţiile de livrare a mărfurilor sunt reglementate de sistemul INCOTERMS
. Pe piaţa internă a fiecărei ţări există reglementări specifice ale condiţiilor de livrare a mărfurilor, respectându-se cadrul general format de regulile INCOTERMS. Principalele elemente care stau la baza stabilirii strategiilor de preţ sunt cererea, costurile şi concurenţa. 

În comerţ pot fi utilizate următoarele strategii: strategiile de preţ rezultate din corelarea ciclului de viaţă al produselor cu exigenţele zonelor de piaţă în care acestea se comercializează; strategiile stabilite în funcţie de costuri; strategiile de fixare a preţului în funcţie de cerere; strategiile orientate după concurenţă; strategiile fixate în raport cu intrarea pe piaţă a concurenţilor; strategiile privind asigurarea prezenţei tactice pe o anumită zonă de piaţă.

1. Instrumentele financiare utilizate în cadrul Politicii Agricole Comune

Pentru realizarea obiectivelor PAC definite în Tratatul de la Roma şi în spiritul principiilor stabilite la Stresa, s-a construit un sistem complex de reguli şi mecanisme care reglementează producţia, comerţul şi prelucrarea produselor agricole, grupate sintetic sub denumirea de organizaţii comune de piaţă.

Pentru implementarea măsurilor comune de reglementare a pieţelor, sunt utilizate următoarele instrumente: preţurile, intervenţia pe piaţă, ajutoarele financiare, cotele de producţie, protecţia vamală comună
.

A. Preţurile

Mecanismul general de funcţionare a pieţelor produselor agricole în Uniunea Europeană este bazat pe un sistem complex de reglementare a preţurilor de comercializare a produselor. Astfel, anual se stabilesc de către Consiliu trei niveluri de preţ pentru produsele care cad sub incidenţa PAC: preţul indicativ, preţul de intervenţie şi preţul prag.

Preţul indicativ este preţul la care Consiliul recomandă comercializarea produselor agricole pe Piaţa Internă. Nivelul său este considerat cel potrivit pentru a asigura un standard „rezonabil” al veniturilor producătorilor agricoli. Iniţial, preţurile indicative au fost fixate la niveluri foarte ridicate, în special pentru cereale. Ele au fost diminuate după refomele din 1992 şi 1999, dar rămân în continuare, în medie, mai ridicate decât preţurile internaţionale.

Preţul de intervenţie este preţul minim garantat care poate fi obţinut pentru producţia comercializată pe piaţa internă. Atunci când preţurile unor produse (în special la cereale, produse lactate, carne de vită, de porc, zahăr, orez), ating nivelul minim (când oferta este în exces faţă de cerere), Comunitatea intervine prin achiziţia şi stocarea produsului respectiv, nepermiţând scăderea preţului de piaţă sub preţul de intervenţie şi asigurând fermierilor garanţia unor venituri minime. Iniţial, în stadiul de început al PAC, nivelul preţului de intervenţie era mult superior celui de pe piaţa mondială. Măsura era în spiritul obiectivului asigurării unui nivel de trai echitabil pentru populaţia agricolă. Însă, preţurile mari la produsele alimentare constituiau un stimulent puternic pentru creşterea producţiei, încât curând s-a ajuns la situaţii de supraproducţie şi producţie pe stoc. 
Prin reformele din 1992 şi 1999, preţul de intervenţie a fost adus spre nivelul de pe piaţa mondială, în special pentru produsele generatoare de surplusuri (culturi arabile, carne de vită, lapte şi produse lactate), concomitent cu acordarea, către fermieri, de ajutoare financiare (plăţi compensatorii), care să compenseze pierderile suferite.

În cazul cerealelor şi al orezului, nivelul preţului de intervenţie creşte în fiecare lună pentru a acoperi cheltuielile determinate de stocarea producţiei de către fermieri în perioada de recoltare şi comercializare. Creşterea lunară a preţului de intervenţie are rolul de a evita situaţiile de plasare pe piaţă a întregii recolte, fermierii fiind încurajaţi în acest fel să comercializeze producţia treptat, în tranşe mai mici.

Preţul prag este preţul sub care importurile de produse agricole nu pot pătrunde în Uniunea Europeană. Raţiunea este aceea ca, după adăugarea cheltuielilor specifice de transport şi comercializare pe parcurs comunitar, preţul la consumator al produselor importate să fie mai mare decât preţurile produselor interne. Nivelul preţului prag se obţine prin aplicarea taxelor vamale la nivelul preţului mondial. Iniţial, taxele (prelevările) vamale erau variabile, în funcţie de variaţiile preţului mondial. Acordul pentru agricultură, negociat în 1995 în cadrul rundei 3 Uruguay a Organizaţiei Mondiale a Comerţului, a prevăzut transformarea tuturor barierelor netarifare (inclusiv a prelevărilor variabile) în taxe vamale.

B. Intervenţia pe piaţă (stocarea)

Atunci când preţurile de piaţă ale unor produse ating niveluri mai mici sau apropiate de cele stabilite prin sistemul preţurilor de intervenţie, agenţii autorizate cumpără şi stochează aceste produse pentru a restabili nivelul preţului. Este încurajată şi stocarea de către producătorii privaţi, prin acordarea de sprijin financiar către aceştia. Produsele stocate sunt fie revândute când se restabileşte echilibrul pe piaţă, fie exportate la preţuri derizorii pe pieţele internaţionale, fie distruse (în scenariul negativ al alterării, ca urmare a stocării îndelungate).

Intervenţia s-a aplicat mai ales la cereale, produse lactate, zahăr, ulei de măsline, seminţe oleagionase.

Măsura a determinat, în timp, cheltuieli bugetare însemnate în planul intern şi tensiuni comerciale în planul extern. De aceea, tendinţa actuală este de a diminua la limită rolul intervenţiei în mecanismul de funcţionare a PAC.
C. Ajutoarele financiare (subvenţii)
Această categorie cuprinde: plăţi directe, plăţi compensatorii şi alte ajutoare financiare, suportate fie din bugetul comun, fie din bugetul statelor membre, refinanţările la export.

Plăţi directe

Plăţile directe sunt formate din ajutoarele pentru producţie şi plăţile  compensatorii. Subvenţiile pentru producţie se aplică produselor al căror consum ar fi descurajat în situaţia unui preţ prea mare, obţinut, spre exemplu, prin impunerea unui nivel ridicat al protecţiei vamale. Ele se calculează şi se acordă fie pe unitate de produs, fie la suprafaţă, sau pe cap de animal. Rolul lor este dublu: pe de o parte, preţul pentru consumatori este menţinut la un nivel rezonabil, iar pe de altă parte, veniturile producătorilor rămân ridicate. Astfel de ajutoare se acordă pentru: ulei de măsline, seminţe oleaginoase, carne de oaie, tutun. Tot în această categorie se încadrează şi plăţile care au ca scop influenţarea unor anumite comportamente ale producătorilor (cum sunt primele pentru calitate la grâu dur, primele pentru vacile care alăptează, prime pentru sacrificare), precum şi plăţile pentru procesare (ajutoare pentru uscarea cerealelor/seminţelor, pentru procesarea fructelor/legumelor).

Plăţile compensatorii au fost introduse odată cu reformele McSharry din 1992, pentru a compensa pierderile suferite de fermieri în urma scăderii nivelurilor preţurilor de intervenţie înspre preţurile de pe piaţa mondială. În acest fel, o parte din eforturile financiare pentru subvenţionarea agriculturii au trecut de la consumatori (care subvenţionau prin preţurile mari plătite) la contribuabili.

Plăţile compensatorii se acordă fie sub forma unei sume anuale fixe la hectar - indiferent deci de cantitatea produsă - fie pe cap de animal. Plăţile la hectar sunt calculate pe baza evidenţei statistice a producţiei obţinute în perioada de referinţă 1986-1991. Astfel, ele nu coincid de la o ţară la alta sau de la o regiune agricolă la alta.

Fermierii trebuie să îndeplinească unele cerinţe pentru a beneficia de plăţi compensatorii. Prima, este respectarea unor standarde de mediu şi ocupare (cross compliance), stabilite de fiecare stat membru în parte. Dacă se constată neconformarea cu standardele, statele membre pot reduce cuantumul ajutoarelor directe care li s-ar fi cuvenit beneficiarilor. A doua, este cea a îngheţării terenurilor (set aside), stabilită la minimum 10% din suprafaţa terenurilor cu destinaţia culturi arabile pentru perioada 2000-2007. Măsura se referă atât la prevenirea situaţiilor de supraproducţie, dar are în vedere şi protejarea mediului.

Produsele pentru care se acordă plăţi directe sunt: culturi arabile, inclusiv cereale, cartofi pentru amidon, in fără destinaţia fibre, ulei de măsline, leguminoase cu seminţe, in, cânepă, viermi de mătase, banane, stafide, tutun, seminţe, hamei, orez, carne de vită şi viţel, lapte şi produse lactate, carne de oaie şi capră. Estimările Comisiei cu privire la plăţile directe acordate în 2000 arată că, la nivelul Uniunii Europene, plăţile directe au însumat peste 22 miliarde euro, din care peste 20 miliarde euro au finanţat culturile arabile şi fermele de animale.

2. Strategia de preţ 
Preţul este unul dintre elementele asupra căruia o societate, indiferent de domeniul de activitate, poate acţiona rapid şi în majoritatea cazurilor, conform intereselor proprii. Un preţ stabilit în conformitate cu situaţia existentă pe o anumită piaţă poate constitui diferenţa dintre succesul sau falimentul respectivei societăţi. Phillip Kotler, profesor american renumit pentru teoriile sale din domeniul marketingului, afirma că “preţul este singura componentă a mixului de marketing care produce venituri, celelalte componente (produs, promovare, distribuţie) necesitând numai cheltuieli”
. 

Strategiile de preţ sunt dictate de obiectivele specifice ale companiilor care le adoptă. Pornind de la premisa că impactul psihologic al preţului asupra consumatorului nu este deloc de neglijat, societăţile şi companiile pot adopta o paletă largă de preţuri care să conducă la formarea imaginii dorite în rândul consumatorilor. 
De-a lungul timpului, în încercarea societăţilor comerciale de a-şi crea o anumită imagine în rândul consumatorilor, s-au folosit următoarele tipuri de preţuri: 
• preţul de leader - este o variantă strategică, utilizată cel mai adesea de marile magazine, care constă în stabilirea unui nivel redus al preţurilor pentru anumite produse, în vederea atragerii unui număr mare de cumpărători în speranţa achiziţionării unei cantităţi semnificative din categoria de produse oferite spre vânzare (nu doar a produselor cu preţuri scăzute). De regulă, produsele pentru care se stabilesc preţuri mai mici sunt cele de referinţă (ex.: zahăr, ulei, detergenţi), unde  scăderea preţului este uşor de remarcat. O astfel de strategie este practicată de hipermarketuri.
• preţul momeală - este una dintre cele mai criticate strategii deoarece este considerată neetică. Acesta constă în anunţarea unor preţuri foarte scăzute pentru anumite produse. La vizitarea unităţii de desfacere, clientului i se semnalează dezavantajele ofertei cu preţ scăzut prezentându-se alternative mai atractive şi mai costisitoare. 
• preţul psihologic - studiile de marketing au relevat faptul că pentru o gamă largă de produse, anumite niveluri ale preţului, numite preţuri psihologice, pot determina o creştere a cantităţii achiziţionate. 
• preţul magic - cel mai adesea preţurile ale căror cifre finale sunt 5 şi 9 sunt mai atractive decât cele cu alte terminaţii. 
Practicat frecvent, îndeosebi în sistemul de vânzare la distanţă (prin catalog) sau în supermarket-uri, se consideră că este mult mai atractiv pentru cumpărători. Impactul psihologic al preţului de vânzare - preţ impar, cu o valoare uşor inferioară unui preţ rotund - este subliniat şi prin sloganuri comerciale, având drept scop grăbirea deciziei de cumpărare.
• preţul de prestigiu - utilizarea unei astfel de strategii de preţ porneşte de la faptul că un preţ ridicat sugerează, cel mai adesea o calitate superioară, ceea ce constituie un punct de atracţie pentru o serie de cumpărători. 
• creşterea consumului individual se poate obţine prin practicarea sistemului de vânzare a mai multor unităţi dintr-un produs la un preţ mai mic decât suma preţurilor unitare. Astfel de situaţii sunt des întâlnite mai ales în preajma sărbătorilor. 
• preţul forfetar (pansal) - vânzarea unui pachet alcătuit din mai multe produse sau servicii (de regulă asociate în consum) la un preţ mai mic decât cel obţinut prin însumarea preţurilor unitare. 
Orice strategie se poate aplica la un anumit interval de timp, astfel încât, în mod obligatoriu, este necesară o revizuire a strategiei de preţ o dată cu apariţia oricărei schimbări intervenite în societate sau în mediul de afaceri. Compania va opta pentru schimbarea sau menţinerea nivelului preţului în funcţie de rezultatele evaluării impactului schimbării survenite în mediul intern sau în cel extern. 

3. SISTEMUL PREŢURILOR ÎN ROMẦNIA


Una din trăsăturile fundamentale ale economiei de piaţă este formarea liberă a preţurilor, iar liberalizarea preţurilor a fost justificată pentru asigurarea condiţiilor trecerii la economia de piaţă, prin eliminarea următoarelor aspecte negative şi anacronice din viaţa economică şi socială a ţării:
a) eliminarea disfuncţionalităţii din domeniul preţurilor; 

b) înlăturarea anacronismului creat în funcţionarea mecanismului, în urmărirea procesului de formare a preţurilor prin reflectarea valorii în structura organizatorică a activităţii economice pe componente ale acesteia; 
c) exprimarea prin preţuri a procesului valoric al formării şi repartizării veniturilor  în economie, a conexiunii dintre preţuri şi sistemul financiar;
d) racordarea nivelului şi evoluţiei preţurilor interne la preţurile mondiale.



Sistemul de preţuri creat în România are trăsăturile specifice economiei de piaţă, distingându-se două mari structuri:

· preţurile mărfurilor şi serviciilor, care cuprind preţurile factorilor de producţie şi preţurile bunurilor şi serviciilor obţinute pe seama factorilor de producţie;

· preţurile speciale (dobânda, salariul, preţul terenurilor etc.), care implică sectoare specifice de activitate, iar evoluţia lor distinctă este determinată de piaţă sau de reglementări juridice.

Preţurile mărfurilor şi serviciilor se pot grupa în următoarele categorii
:
a) în funcţie de sfera de aplicare, categoriile fundamentale pentru preţuri ale producătorilor, comercianţilor şi pentru transferul (circulaţia) produselor între unităţile aceleiaşi firme în procesul cooperării: preţurile cu ridicata ale producătorilor; preţurile de comercializare (en gross şi en detail); preţurile de transfer;

b) în funcţie de formarea în mecanismul pieţei, preţurile pot fi  preţuri de ofertă (preţuri de catalog, preţuri de cotaţie la bursă, preţuri de deviz ş.a.) şi preţuri efective (preţuri de contract, preţuri de licitaţie, preţuri de bursă, preţuri de consum).


Cotaţiile de bursă se stabilesc şi se utilizează la mărfurile fungibile, ce se caracterizează prin omogenitate şi mică variaţie a parametrilor valorii de întrebuinţare: petrol, cereale, zahăr, bumbac, cafea, cacao, metale neferoase, ulei, cauciuc natural. 


Mecanismul de formare a acestor preţuri prin bursă constă în stabilirea punctului de echilibru valoric dintre totalitatea ofertelor şi totalitatea cererilor prezentate de către vânzători şi cumpărători, direct sau prin reprezentanţi, în orele de funcţionare a bursei.


Preţurile astfel stabilite se afişează de către persoane autorizate, respectiv agenţii de bursă.


Există o multitudine de preţuri cu care se operează la bursă: 

· preţuri de ofertă şi preţuri de cumpărare; 

· preţuri la livrările imediate;
·  preţuri la livrările la termen (oscilaţiile preţurilor de cotaţie de bursă în funcţie şi până la termenul de livrare sunt folosite în scopuri speculative).


Cotaţiile pot fi:

- efective se stabilesc pe baza tranzacţiilor ce se încheie în mod efectiv în perioada considerată. Nivelul acestora influenţează puternic şi preţul altor produse (similare, substituibile, complementare etc.);
- nominale sunt stabilite pentru produsele care în mod obişnuit sunt cotate la bursă dar pentru care, în perioada considerată, din lipsă de cerere sau ofertă, nu se încheie tranzacţii.

▪ Preţurile de licitaţie

- se stabilesc prin licitaţii organizate în cadrul unor organizaţii comerciale sau în centre comerciale tradiţionale;
- se stabilesc şi se aplică la vânzarea (exportul) unor mărfuri generale, cu grad mare de perisabilitate, la care se formează stocuri mari în intervale scurte de timp (fructe, peşte proaspăt etc.) sau la cumpărarea (importul) unor echipamente de investiţii (maşini, utilaje, instalaţii complexe) pentru efectuarea unor lucrări de construcţii-montaj, obiecte de artă etc.


Preţurile de licitaţie, spre deosebire de cotaţiile de bursă, au o serie de avantaje:  


- regulamentul de licitaţie este stabilit de către organizatori, făcut cunoscut cumpărătorilor şi vânzătorilor prin publicitate;
- grăbesc desfacerea mărfurilor perisabile sau cu stocuri mari; 

- permit organizarea unor pieţe ad-hoc pentru contractarea prin competiţie şi în mod avantajos a unor lucrări şi echipamente de investiţii importante pentru creşterea economică.


Preţurile de licitaţie se pot forma prin :

- metoda preţului minim de strigare, stabilit de vânzător în acord cu societatea de licitaţie care cunoaşte tendinţa pieţei;
- metoda de scădere a preţului când preţul este maxim, acesta fiind redus succesiv până când cumpărătorul îşi manifestă acceptul faţă de preţ. Primul cumpărător care şi-a exprimat acceptul pentru preţul dorit de vânzător devine proprietarul mărfii.

▪ Preţul de tranzacţie sau negociat se stabileşte prin tratative între parteneri, pentru fiecare partidă de mărfuri ce face obiectul contractării şi va fi consemnat în contract, pentru evaluarea în sumă absolută, totală a tranzacţie.
Evaluările se fac pe baza documentaţiei tehnice privind produsul şi a nivelului preţurilor practicate de firmele concurente.

Un rol important în evaluare îl au parametrii tehnici, calitativi şi economici ai produsului, precum şi o serie de factori indirecţi (nivelul cotaţiilor de bursă, condiţiile de livrare şi plată, volumul tranzacţionat, tradiţia în afaceri etc.).

▪ Preţul de listă sau catalog are următoarele caracteristici :

· se stabileşte de către producători pe baza analizei cheltuielilor de producţie şi în comparaţie cu preţurile firmelor concurente;
· se scriu în cataloage; 
· se comunică cumpărătorilor potenţiali;
· se aplică mărfurilor fabricate într-o largă gamă sortimentală şi tipodimensională, cu parametrii tehnico-economici uşor măsurabili, ca: laminate, ţevi, motoare electrice, pompe, maşini agricole, autovehicule.
Elasticizarea nivelului preţurilor de vânzare se realizează prin diferenţierea sortimentală şi prin acordarea de bonificaţii sau majorări în funcţie de fluctuaţiile pieţei.

O variantă a preţului de listă este preţul afişat, practicat sub forma preţului de monopol, stabilit pe poziţii de forţă economică, de către organisme internaţionale ale producătorilor şi exportatorilor (exemplu, OPEC), fără participarea cumpărătorilor.

▪ Preţul de acord are la bază acorduri internaţionale încheiate pe produse între ţările exportatoare şi ţările importatoare, se aplică la mărfurile cu pondere mare în schimburile internaţionale.

În concluzie, se pot defini următoarele categorii de preţuri:
1) preţurile cu ridicata ale produselor industriale, la care acestea circulă între agenţii economici, indiferent de forma de proprietate a acestora; nivelul preţurilor se stabileşte prin negociere şi conţine, de regulă, pe lângă contravaloarea cheltuielilor de producţie, justificate economic, un profit stimulativ.

2) preţurile mărfurilor din import, stabilite ca atare sau formate pe baza preţurilor externe în valută, exprimate la cursul de schimb valutar în vigoare, la care se adaugă, după caz, taxele vamale, accizele, taxa pe valoarea adăugată, comisionul cuvenit societăţii de export-import sau marja importatorului.
În acest plan, pentru a obţine cel mai favorabil preţ extern de import, comparabil cu cele practicate curent pe piaţa mondială se are în vedere fundamentarea acestuia, prin negocieri purtate pe baza a cel puţin 3 oferte sau organizarea şi participarea la licitaţii internaţionale.


▪ Bunurile de consum presupun folosirea la intern a unor preţuri cu amănuntul (PA), formate pe baza valorii de tranzacţie (Vt) în valută, franco-frontiera română transformată în lei la cursul de schimb în vigoare (CS), la care se adaugă taxele vamale (TV) şi alte taxe, comisionul societăţii de import-export (Co), adaosul societăţilor comerciale pentru desfacerea cu amănuntul (adaosul comercial) (AC), impozitul indirect (I):

PA =Vt ∙ CS + TV + Co + AC + I
unde: PR = preţul cu ridicata; PA = preţul cu amănuntul; Vt = valoarea de   tranzacţie; CS = cursul de schimb valutar; TV = taxa vamală; Co = comisionul societăţii de import-export sau marja importatorului; AC = adaosul comercial; I = impozitul indirect.

3) preţurile produselor destinate exportului, care se stabilesc incluzând toate cheltuielile efectuate pentru :

· producerea, pregătirea, transportul până la graniţă sau la bordul vasului de încărcare; 
· comisionul societăţii de import-export. 
Preţul intern de producţie este un preţ negociabil, iar preţul real stabilit prin contract este un preţ al pieţei mondiale şi se exprimă în valută. În practica internaţională se folosesc mai multe metode pentru stabilirea preţurilor de export:

I. Metoda adăugării la cost include însumarea următoarelor componente:
· costurile de fabricaţie; - costurile administrative; - costurile de cercetare-dezvoltare; - costuri suplimentare; - costurile de expediere; - taxele vamale;                - adaosurile unităţilor de producţie; marja de profit.

Toate aceste elemente conduc la obţinerea preţului final.

Această metodă prezintă câteva inconveniente: ignoră cererea şi concurenţa din cadrul pieţelor vizate; este deseori bazată pe evaluări denaturate ale costurilor.  

Suplimentar apare cercul vicios: preţurile sunt bazate pe costuri, acestea sunt bazate pe volumul vânzărilor, iar acesta din urmă se bazează pe costuri.

Metoda adăugării la costuri este justificată numai atunci când costul informaţiei asupra cererii şi costurile administrative ale aplicării unei politici de preţ bazate pe cerere depăşesc profitul obţinut prin această abordare. O alternativă este considerată politica de preţuri ca un element al strategiei în măsură să contribuie la atingerea altor obiective majore, cum ar fi obţinerea unei ponderi sporite pe piaţă, creşterea rezultatelor pe termen scurt sau lung ale investiţiilor sau prevenirea intrării concurenţei pe piaţa respectivă prin fixarea unor preţuri scăzute.
II. Metoda bazată pe preţuri competitive 
Preţurile competitive pot fi determinate numai prin examinarea nivelului preţurilor pentru produse similare pe pieţele considerate. Dacă aceste niveluri de preţ au fost stabilite, preţul de bază poate fi determinat considerând următoarele etape:

· estimarea cantităţilor cumpărate la diferite preţuri;

· estimarea costurilor marginale şi totale pentru a atinge volumele de vânzare preconizate;

· selectarea preţului care aduce contribuţia cea mai mare la profit.

Preţul de bază poate fi determinat după evaluarea întregului context al pieţei. Lungimea canalelor de distribuţie şi caracteristicile acestora vor afecta preţurile finale şi costurile de producţie apărute din necesităţile de adaptare la piaţa vizată.

Pe unele pieţe internaţionale potenţialul pieţei este prea mic pentru a justifica cele mai simple cercetări de marketing astfel încât, estimarea cererii trebuie bazată pe opiniile organizaţiilor internaţionale şi a specialiştilor în comerţ.
III. Metoda bazată pe exploatarea vânzărilor pe pieţele similare
 Uneori cererea poate fi estimată prin exploatarea vânzărilor de pe pieţele considerate similare pieţei vizate.

Cu toate acestea, de obicei, costurile marginale nu sunt disponibile iar pentru a le obţine este necesară analiza operaţiilor de producţie în vederea identificării costurilor fixe şi a celor variabile. Când producţia poate fi crescută fără creşterea costurilor fixe, costurile variabile sunt singurele costuri adiţionale.

Selectarea celui mai profitabil preţ depinde şi de perioada de timp pentru care   s-a făcut estimarea. 

IV.  Metoda determinării preţului extern pe baza preţului pe unitatea de materie primă realizat de concurenţă 
Această metodă se foloseşte pentru produse apropiate din punct de vedere al parametrilor tehnici şi economici, pentru maşini, utilaje, construcţii metalice, piese de schimb etc.
V.  Metoda determinării preţului extern pe baza preţului de concurenţă şi a parametrilor tehnici calitativi 
VI.  Determinarea preţului pe baza nivelului cererii externe
Modificarea preţurilor în funcţie de cerere nu mai depinde de costuri  iar aplicarea metodei are în vedere :

· oscilaţiile cererii, în funcţie de care preţul urcă sau coboară;
·  fixarea preţului şi în funcţie de diversitatea clienţilor, calitatea produsului, locul şi momentul vânzării.

Preţul intern al produselor de export cuprinde următoarea structură:

a)  cheltuieli materiale, defalcate pe principalele subgrupe: materii prime şi materiale, produse din colaborare, materii recuperabile (se scad), combustibil şi energie, amortizare, reparaţii şi întreţinerea utilajelor;

b)  cheltuielile cu salariile;

c)  CAS plus contribuţia pentru ajutorul de şomaj;

d)  impozite, taxe şi alte cheltuieli prevăzute de lege;

e)  profitul;

f) preţul intern;
g)  cheltuieli suplimentare de export, în care sunt înglobate cheltuielile de transport şi cele cu ambalajul pentru export (neînglobate în preţul intern).

Preţul extern de export
a) este inclus în contractul internaţional de vânzare a mărfii;

b) exprimă preţul în valută obţinut pe piaţa mondială;
c) sunt influenţate de condiţiile de livrare adoptate de părţi.
4) preţurile cu amănuntul stabilite şi aplicate la:

·  desfacerea produselor către populaţie;
·  livrările prin reţeaua comerţului cu amănuntul către agenţii economici, indiferent de forma de proprietate.



Nivelul acestor preţuri cuprinde: 
· preţul cu ridicata negociat; 
· adaosul comercial, destinat acoperirii cheltuielilor obiectiv necesare pentru desfacerea mărfurilor şi asigurării unui profit stimulativ pentru agenţii economici cu activitate comercială;
·  taxa pe valoare adăugată. 
Dacă produsele circulă mai întâi prin intermediul comerţului de gros, se stabilesc pornind de la preţuri de gros, după regula caracteristică includerii adaosului comercial şi a taxei pe valoarea adăugată .
5) tarifele pentru serviciile prestate agenţilor economici şi populaţiei, stabilite după regulile generale ale formării preţurilor.

În ansamblul lor, preţurile şi tarifele care funcţionează în cadrul acestor categorii pot fi:

· preţurile libere, formate prin negociere şi stabilite prin contractele încheiate între agenţii economici sau afişate pentru mărfurile expuse pentru vânzare sau pentru care se face publicitate în scopul vânzării. Acestea reprezintă majoritatea preţurilor;

· preţuri fixe, care se stabilesc de către guvern sau organe împuternicite de acesta. Ele se aplică la nivelul respectiv pe întreg teritoriul ţării de către regiile autonome şi societăţile comerciale cu capital de stat;

· preţuri limită, limitele se stabilesc sub formă de plafoane.

- limite maxime  

• nu pot fi depăşite de nivelul preţurilor libere;                


• se aplică la produsele de foarte mare importanţă pentru consumul populaţiei;   

• se situează sub preţul de echilibru. 

- limite minime (preţuri prag)         


• sub care nu se permite stabilirea şi aplicarea preţurilor la tranzacţiile comerciale;


•  se situează deasupra preţului de echilibru.   

Preţurile fixe şi limită se prezintă în sistemul preţurilor ca o excepţie de la regula generală a formării preţurilor prin negocierea între producători şi beneficiari, pe baza acţiunii conjugate a cererii şi ofertei, în condiţiile concurenţei libere şi reale. Ele se referă la următoarele situaţii:

·  preţurile resurselor de bază ale economiei, pentru care trebuie dusă o politică de protejare şi folosire raţională de către toţi agenţii economici;

·  preţurile şi tarifele unor produse şi servicii de importanţă strategică pentru economia naţională;

·  preţurile şi tarifele produselor şi serviciilor subvenţionate temporar de la bugetul statului;

·  preţurile acelor produse care fac obiectul sarcinilor de livrare stabilite prin balanţe, ambalajele cu care se desfac produsele preambalate, precum şi preţurile de recuperare a acestora de la populaţie, chiar dacă sunt executate de cel puţin trei agenţi economici.

În toate aceste situaţii, preţurile şi tarifele se stabilesc de către guvern sau de către organele împuternicite de acesta, prin negocieri cu agenţii economici.

În sistemul preţurilor se stabilesc şi funcţionează:
·  preţuri fără TVA, care echivalează cu cifra de afaceri pe produs, ca preţuri ale unităţilor producătoare sau comerciale, remunerând costurile şi profitul. Ele nu cuprind TVA, fiind însă baza de calcul a TVA care se formează în stadiul respectiv, ca TVA aferentă acestor preţuri, denumită TVA colectată.


Preţurile fără TVA sunt preţuri ale factorilor de producţie sau preţuri ale bunurilor aflate în stadii intermediare ale circuitului economic al acestora;
·  preţuri cu TVA, ca preţuri de facturare şi, deci, de cumpărare, plătite de cumpărători, cuprinzând şi TVA colectat pe traseul parcurs de produs de la materia primă la produsul cu destinaţie finală. Nivelul TVA aferent fiecărui stadiu (agent economic) se calculează prin diferenţa dintre TVA colectată (aferentă preţului de vânzare) şi TVA achitată la intrări, la preţul de cumpărare facturat de furnizor.

Preţurile de detaliu includ TVA, iar consumatorul final (populaţia) este suportatorul real al acestei taxe. Preţurile cu TVA sunt preţurile de cumpărare ale suportatorilor acestui impozit. Ele sunt denumite preţuri cu amănuntul
.


3.1. Formarea preţurilor cu ridicata ale producătorilor sau importatorilor

Preţurile cu ridicata sunt:

• preţurile de vânzare de către întreprinderile producătoare de materii prime, materiale, combustibili, energie, utilaje, instalaţii, piese de schimb, produse agroalimentare, bonuri de consum industriale, plătite de către agenţii economici cumpărători;

•
sunt preţuri folosite la desfacerea produselor respective altor unităţi în scopul prelucrării, al utilizării sau revânzării lor;

• preţuri practicate în tranzacţiile comerciale dintre agenţii economici, fiind preţuri libere sunt negociabile.


Nivelul şi structura preţurilor cu ridicata se formează în contextul reglementărilor legale, astfel:

a) la materiile prime de bază, combustibili, energie şi principalele resurse naturale, preţurile se stabilesc la nivelul preţurilor mondiale. Nivelul lor se adaptează în funcţie de tendinţa de durată a evoluţiei preţurilor externe, de modificările intervenite în structura cererii şi ofertei, a cursului de schimb valutar, de rezultatul negocierilor cu agenţii economici.
PR = PM,

unde:


PR   = preţul cu ridicata;


PM  = preţul mondial.


b) la materiile prime, piesele de schimb, ansambluri, subansambluri, maşini, utilaje, instalaţii complexe destinate producţiei şi investiţiilor provenite din import, preţurile se formează prin transformarea în lei a preţului extern franco-frontiera română pe baza cursului valutar în vigoare, adăugându-se cheltuielile de transport şi asigurare pe parcurs extern, comisionul vamal, taxele vamale, comisionul cuvenit societăţii de export-import; taxa pe valoarea adăugată se calculează la facturare:

PR facturat = [(PEFFR + CTA + CID) CSV + TV + CV + MI] + TVA

unde:


PEFFR = preţul extern franco-frontiera română


CTA   = cheltuieli de transport şi asigurare externă


CID    = cheltuieli de încărcare-descărcare


CSV    = cursul de schimb valutar lei/euro

TV      = taxa vamală de import


CV     = comision vamal


MI      = marja societăţii comerciale de import-export


TVA   = taxa pe valoare adăugată.


Aceste preţuri se facturează cu TVA, cu excepţia celor prevăzute a fi scutite.


c) pentru toate categoriile de produse, lucrări şi servicii pentru care furnizorii datorează statului TVA, preţurile de facturare se formează prin includerea, alături de preţul care revine producătorilor, a impozitului respectiv, adică:
PR facturat = PP + TVA

La produsele nominalizate în lista anexă a legii privind accizele în formarea preţurilor şi în baza de determinare a TVA sunt cuprinse şi accizele:
PR facturat = PP + Acc + TVA

           3.2. Formarea preţurilor de comercializare

Preţurile de comercializare sunt:
· preţuri de gros; 
· preţuri de detaliu sau cu amănuntul.

Preţurile de gros se aplică la desfacerea produselor în cantităţi mari, de către societăţile comerciale specializate pentru desfacerea mărfurilor en-gros. Unităţile comerciale cu ridicata cumpără de la producătorul intern sau din import bunurile plătite la preţul cu ridicata, inclusiv TVA, şi vând en-gros mărfurile respective la un preţ de comercializare (PG), în care se include adaosul comercial sau comisionul dimensionat astfel încât să-şi asigure acoperirea cheltuielilor de circulaţie, să obţină un profit, la care se calculează TVA:
PG facturat = PR fără TVA + ACG + TVA

unde:


PG     = preţul de comercializare de gros


PR      = preţul cu ridicata, fără TVA


ACG  = adaos comercial al angrosistului


TVA   = TVA colectat

La fel se formează şi preţurile cu amănuntul, după cum unităţile comerciale cu amănuntul se aprovizionează cu mărfuri direct de la producător sau de la unităţi comerciale en-gros:

PA = PG fără TVA + ACA + TVA colectat

sau, direct:

PA = PR fără TVA + ACA + TVA colectat

unde:


PA     = preţul cu amănuntul


ACA  = adaos comercial al detailistului.

Pentru unităţile de alimentaţie publică, pentru produsele preparate în bucătăriile şi laboratoarele proprii, preţul de comercializare include, de asemenea, şi TVA.


Nivelul adaosului comercial se stabileşte liber de către comercianţi odată cu nivelul preţului de vânzare (comercializare).

Fiecare element structural are locul bine definit în preţ, în vecinătatea unui alt element sau mai multor elemente structurale, în funcţie de care se formează
: 
· profitul întreprinzătorului se determină în raport cu costul şi se aşează lângă cost, imediat după acesta, pentru că împreună formează preţul ce revine producătorului ca preţ de vânzare sau cifra de afaceri pe produs. 
· taxa pe valoare adăugată este aşezată imediat iar cuprinderea sa în preţ încheie un proces foarte important în formarea preţurilor, acela al preţurilor cu ridicata facturate.

· adaosul comercial apare ca element distinct în preţul de comercializare, modul de determinare fiind prin adăugarea la preţurile cu ridicata. 


3.3. Baza legală
Formarea liberă a preţurilor pe piaţa românească a fost demarată prin HG nr. 1109/1990 privind liberalizarea preţurilor şi măsuri de protecţie socială. Acest proces a continuat prin H.G. nr. 239/1991 cu privire la cea de-a doua etapă de liberalizare, ulterior fiind emise alte acte normative vizând continuarea liberalizării preţurilor şi tarifelor. O serie de acte legislative reglementează intervenţia statului, prin organele sale abilitate, în stabilirea preţurilor pentru anumite produse. Unul dintre actele normative care vizează gestionarea relaţiilor dintre operatorii pe o anumită piaţă, în vederea creării unui climat concurenţial echitabil este Legea concurenţei nr. 21/1996, cu modificările şi completările ulterioare. Aceasta evidenţiază şi reglementează situaţiile în care anumite condiţii limitează formarea corectă a preţurilor pe piaţă. În acest sens, potrivit articolului 5, sunt considerate practici anticonconcurenţiale în domeniul preţului: fixarea concertată, în mod direct sau indirect, a preţurilor de vânzare sau cumpărare, a tarifelor, adaosurilor, precum şi a oricăror altor condiţii comerciale inechitabile. Abuzul de poziţie dominantă deţinută de unul sau mai mulţi agenţi economici pe piaţa românească este interzis deoarece poate conduce, printre altele, la impunerea în mod direct sau indirect a preţurilor de vânzare sau de cumpărare, a tarifelor şi a altor clauze inechitabile. De asemenea, urmare a unei poziţii dominante deţinute pe piaţă, o întreprindere poate practica preţuri excesive sau preţuri de ruinare, preţuri sub costuri (preţuri de dumping), în scopul înlăturării concurenţilor sau îşi poate exporta produsele sub costul de producţie, urmând ca diferenţa să fie acoperită prin majorarea preţului pe piaţa internă.

Potrivt prevederilor Legii nr. 21 / 1996:

Art. 4. - (1) Preţurile produselor şi tarifele serviciilor şi lucrărilor se determină în mod liber prin concurenţă, pe baza cererii şi ofertei. Preţurile şi tarifele practicate în cadrul unor activităţi cu caracter de monopol natural sau al unor activităţi economice, stabilite prin lege, se stabilesc şi se ajustează cu avizul Ministerului Finanţelor Publice, cu excepţia celor pentru care, prin legi speciale, sunt prevăzute alte competenţe. 

    (2) În sectoarele economice sau pe pieţele unde concurenţa este exclusă sau substanţial restrânsă prin efectul unei legi sau datorită existenţei unei poziţii de monopol, Guvernul poate, prin hotărâre, să instituie forme corespunzătoare de control al preţurilor pentru o perioadă de cel mult 3 ani, care poate fi prelungită succesiv pe durate de câte cel mult un an, dacă împrejurările care au justificat adoptarea respectivei hotărâri continuă să existe. 

    (3) Pentru sectoare economice determinate şi în împrejurări excepţionale, precum: situaţii de criză, dezechilibru major între cerere şi ofertă şi disfuncţionalitate evidentă a pieţei, Guvernul poate dispune măsuri cu caracter temporar pentru combaterea creşterii excesive a preţurilor sau chiar blocarea acestora. Asemenea măsuri pot fi adoptate prin hotărâre pentru o perioadă de 6 luni, care poate fi prelungită succesiv pentru durate de câte cel mult 3 luni, cât timp persistă împrejurările care au determinat adoptarea respectivei hotărâri. 

    (4) Intervenţia Guvernului în situaţiile prevăzute la alin. (2) si (3) se face cu avizul Consiliului Concurenţei. 


4. Preţul ZAHĂRului în România

Din vara anului 2009, preţul zahărului brut la bursele internaţionale se află la un maxim istoric, iar costurile de rafinare ale fabricilor româneşti cresc constant. 

Preţul la zahăr poate creşte, pentru că preţul de bursă al zahărului nerafinat este mare. Un preţ mai mare al materiei prime - melasă sau zahăr brut - care se prelucrează în fabricile din ţară se va transfera în preţul final. Pe de altă parte însă, fabricile europene pot introduce pe piaţă produse mai ieftine decât zahărul produs pe plan local, în România, astfel încât fabricile autohtone sunt prinse de cele două constrângeri de preţ. 

Începând din 2010, fabricile din România nu mai au nicio facilitate pentru a cumpăra zahăr brut din Brazilia, iar rafinăriile sunt nevoite să cumpere la preţul pieţei zahăr din ţările APC. 

În urma ultimelor decizii ale Uniunii Europene, procesatorii trebuie să negocieze în nume propriu contractele, iar rafinatorii români nu au relaţii comerciale de durată, stabilite cu marii producători de zahăr. În urma acestei schimbări, rafinatorii români au contractat licenţe doar pentru 100.000 de tone zahăr brut, faţă de 330.000 de tone, cât negociaseră în anul 2009, datorită preţului, în special, preţul tonei de zahăr brut pe piaţa mondială ajungând la 600 de euro/tonă la începutul anului 2010. 
Preţul zahărului este influenţat de mai mulţi factori. În primul rând contează cât de performante au fost culturile - dacă recolta e slabă, preţurile urcă. E important şi de cât de mult zahăr are nevoie pentru consumul intern ţara producătoare, care vinde doar ce îi prisoseşte, dar un rol important îl joacă şi speculatorii - care pot fi interesaţi să facă stocuri mari în speranţa unor câştiguri ulterioare.


Licenţele sunt angajamente ale rafinatorilor prin care aceştia se obligă să importe, în decurs de un an, cantitatea de zahăr brut precizată în contract. Dacă preţurile materiei prime scad, fabricile câştigă, în caz contrar pierd. Pentru aceste licenţe, procesatorii au depus o garanţie de 20 de euro pe tonă, care se pierde dacă viitorul cumpărător nu îşi respectă angajamentele. Cu toate acestea, garanţia de 20 de euro pe tonă este de peste 20 de ori mai mică decât amenda în cazul nerespectării cotelor: 500 de euro pe tonă. 

Fiecare stat al Uniunii Europene are dreptul să producă o anumită cantitate de zahăr, iar fabricile din fiecare ţară au repartizată câte o cotă clar definită. Dacă nu rafinează suficient, fabrica primeşte o amendă de 500 de euro pentru fiecare tonă în minus, iar dacă România, sau altă ţară europeană, nu respectă plafonul stabilit, riscă să piardă din cotă. Volumul de marfă pe care are dreptul să-l producă scade, iar implicaţiile se traduc în scăderea activităţii fabricii şi importuri mai mari. 

Totuşi, corporaţiile internaţionale au stocuri de materie primă cumpărate la preţuri mai bune decât cele tranzacţionate în prezent la bursă. Aducerea de materie primă la un preţ mai mic decât cel local, aduce pierderi fabricilor de zahăr din sfeclă şi procesului de rafinare din zahar brut. Pe de altă parte, faţă de alţi ani, procesatorii locali sunt mai puţin tentaţi să rafineze zahăr de import din pricina preţului mare; mai profitabilă este acum procesarea sfeclei de zahăr. 
Pentru că în ţările din vestul Europei se produce multă sfeclă, marii procesatori depăşesc adesea cotele stabilite şi caută debuşeuri pe pieţele din Uniune cu deficit de producţie pentru a-şi vinde zahărul, de obicei la preţuri mai mici decât cele locale. Nici la capitolul performanţelor pentru culturile de sfeclă, agricultorii românii nu stau foarte bine, cantităţile recoltate la hectar fiind de cel puţin două ori mai mici decât în alte ţări europene. De exemplu, în România producţia este de 24-25 de tone la hectar, în timp în Austria este de 49-50 tone/ha, iar în Germania, de 55-60 tone/ha.

Consumul anual ajunge la un volum de 550.000 de tone, cu o valoare de circa 330 de milioane de euro. Cota alocată României de către Uniunea Europeană pentru producţia de zahăr din sfeclă se ridică la 105.000 de tone, pentru anul 2010, adică 20% din necesarul de consum intern, restul fiind acoperit prin procesarea zahărului brut importat (circa 60%), dar şi de importurile de zahăr deja prelucrat (20%).

Un impact major în stabilirea preţului îl poate avea şi fluctuaţia de curs valutar, deoarece deprecierea monedei naţionale în raport cu euro este nefavorabilă pentru importuri. În prezent, kilogramul de zahăr la raft în România costă 0,8 euro, în timp ce în statele UE media este de 1 euro. În acelaşi timp, preţul zahărului în UE este de aproape două ori mai mare decât media mondială, care se plasează la 0,5 euro pe kg. Industria europeană a zahărului, cu o valoare anuală de circa 7 miliarde de euro la o suprafaţă cultivată de 16,7 milioane de ha de sfeclă de zahăr, a ridicat multe semne de întrebare, investigaţiile conducând la descoperirea unor fraude de anvergură, în condiţiile în care valoarea subvenţiilor a fost de 475 milioane de euro în anul 2008, de exemplu.

5. Piaţa comună a zahărului

Una din resursele bugetului comunitar o constituie contribuţia asupra producţiei de zahăr şi izoglucoză, România având obligaţia de a institui un sistem de calcul, colectare şi control asupra acestei contribuţii. 


Pentru funcţionarea corectă a politicii agricole comune, a fost necesară organizarea pieţei în sectorul zahărului şi a izoglucozei. În cazul acestei organizări este introdus un sistem de cote pentru producţia de zahăr şi izoglucoză, care permite asigurarea de o manieră corectă şi eficientă a plăţii integrale a costurilor de lichidare, a surplusurilor rezultate din raportul dintre producţia comunitară şi consum, chiar de către producători, precum şi respectarea obligaţiilor asumate de Comunitate în temeiul acordurilor încheiate cu Organizaţia Mondială a Comerţului.


Gestionarea cotelor de producţie a zahărului este o atribuţie determinată în Regulamentul Consiliului nr.1260\2001 privind organizarea comună a pieţei zahărului. În sectorul zahărului, cotele de producţie se acordă fiecărei întreprinderi pe baza principiului producţiei reale a acesteia, pe parcursul unei anumite perioade de referinţă. În ceea ce priveşte garantarea principiului răspunderii financiare este introdus un sistem de autofinanţare prin contribuţiile producătorilor, realizate prin plata unor contribuţii la producţia de zahăr şi izoglucoză, diferenţiată pe cote.


Această contribuţie asupra producţiei de zahăr şi izoglucoză face parte din categoria resurselor proprii tradiţionale ale bugetului comunitar, venituri care aparţin acestuia, deşi sunt colectate de statele membre.

Preţuri de susţinere

▪ Preţul ţintă - se stabileşte anual pentru zahărul alb neambalat, calitate standard. Este un preţ teoretic ce se aplică în condiţii normale de echilibru cerere-ofertă şi competiţie liberă. Nivelul său a fost de 665 euro/tonă până în 2006.

La 20 februarie 2006, s-au semnat documentele care reglementează întreaga politică europeană a zahărului, care în esenţă prevedea scăderea cotelor de producţie cu aproximativ două milioane de tone, a preţului sfeclei cu 36%, la care se adăuga o subvenţie pe suprafaţă, cuprinsă între 9 şi 11 euro/tonă, care să compenseze 60% din pierderi. Se anticipa că în următorii patru ani, preţul de referinţă va scădea de la 631,9 euro/tonă, la 404 euro/tonă, preţ apropiat celui mondial. Acest lucru nu s-a întâmplat, preţul tonei de zahăr brut pe piaţa mondială, fiind de 600 de euro pe tonă, la începutul anului 2009. 

▪ Preţul de intervenţie - se stabileşte anual pe baza preţului ţintă. Este preţul la care agenţiile naţionale de intervenţie cumpără zahărul produs în UE, încă din anul 1995. Acesta a fost îngheţat la 631,9 euro/tonă pentru zahăr alb şi la 523,7 euro/tonă pentru zahăr brut, la nivelul anului 2006.
▪ Preţul minim - preţ la care procesatorii sunt obligaţi să cumpere sfecla de la cultivatori. Nivelul său este de 46,72 euro/tonă pentru sfecla A şi 32,42 euro/tonă pentru sfecla B.
▪ Preţul de bază - se calculează în funcţie de preţul de intervenţie la zahărul alb din care se deduc costurile de livrare la fabrică, marja de transformare, randamentul şi încasările procesatorilor obţinute din vânzarea melasei.
▪ Preţul derivat - în fiecare an se stabileşte preţul de intervenţie derivat pentru zahărul alb pentru zonele deficitare, cu 16-23 euro/tonă mai mare decât preţul de bază.


Un element cheie în reforma industriei de profil din Uniunea Europeană, care a intrat în vigoare la 1 iulie 2006, a fost stabilirea unui fond de restructurare finanţat de către producătorii de zahăr, pentru a face industria mai competitivă. Obiectivul este să se elimine o cotă-parte, de aproape 6 milioane tone, pentru a asigura echilibrul pe piaţă după perioada de tranziţie.


În primul an de aplicare s-a renunţat la o cotă-parte de 1,5 milioane tone sub schema de restructurare. Asta înseamnă că până la începutul anului 2007, cotele au fost reduse cu 1,5 milioane tone, acest proces urmând să se repete timp de 4 ani. Fiecare tonă din cotă la care se renunţa era compensată cu 730 euro/tonă în 2007/2008, 625 euro/tonă în 2008/2009 şi 520 euro/tonă în 2009/2010. Întreprinderile de zahăr care nu pot produce marfă în jurul preţului de 400 euro/tonă ar fi trebuit să profite de ajutorul de restructurare, care a pornit de la valoarea de 730 euro/tonă.

În Uniunea Europeană, acordurile şi practicile concertate care pot restricţiona concurenţa sunt interzise prin prevederile antitrust, incluse în articolul 81 al Tratatului CE. Sunt interzise astfel cartelurile (denumite şi „acorduri”), precum şi colaborarea între întreprinderile concurente, care are ca efect restricţionarea concurenţei pe piaţă, prin fixarea preţurilor, limitarea producţiei sau împărţirea segmentelor de piaţă. Cu toate acestea, acordurile restrictive pot fi permise, dacă se consideră că efectele pozitive sunt mai puternice decât efectele negative. Sunt astfel permise acorduri privind îmbunătăţirea producţiei, distribuirea produselor, progresul tehnic etc.

Normele antitrust comunitare interzic, de asemenea, abuzul de poziţie dominantă pe piaţă, conform articolului 82 al Tratatului CE. Se consideră că o întreprindere este într-o poziţie dominantă atunci când deţine un procent substanţial de piaţă şi se poate sustrage astfel regulilor concurenţei. Este interzisă folosirea abuzivă a poziţiei dominante, aceasta putând fi manifestată, de exemplu, prin preţuri excesiv de scăzute sau prin discriminarea partenerilor comerciali.

Prin protocolul referitor la zahăr, Comunitatea acceptă să cumpere anual o cantitate fixă de zahăr de la producătorii din statele africane, din zona Caraibelor şi cea a Pacificului (ACP), la preţuri aliniate la preţul zahărului de pe piaţa UE, fiind stabilite o serie de cote anuale pentru producătorii de zahăr. Acesta a fost un beneficiu pentru unele state ACP (Mauritius, Fiji, Guyana şi Barbados).

Cotele de producţie


Se bazează, în principiu, pe nivelurile anterioare de producţie:


Cota A este reprezentată de cantităţile de zahăr pentru care se acordă un preţ de sprijin (minus 2% din preţul de intervenţie care revine cotizaţiei de producător).


Cota B este prezentată de cantităţile cumpărate la un preţ corespunzător a 58% din preţul de intervenţie la zahăr. Restul reprezintă cotizaţie de la producător.


Cota C nu sunt cotizaţii, dar acest zahăr nu poate fi comercializat în UE şi nu poate fi exportat decât fără restituţii la export.


Cotizaţiile producătorilor


Sunt colectate în fiecare an de piaţă pentru a recupera cheltuielile totale cu restituţiile la export de zahăr făcute din bugetul comunitar pentru zahărul din cadrul cantităţilor reprezentând cotele de export pe piaţa mondială în baza principiului cofinanţării.


Principiul cofinanţării se realizează prin colectarea cotizaţiilor de la statele membre prin bugetul Comunităţii (mai puţin de 25% din costurile de colectare).

Cotizaţia de bază pentru cotele A şi B este de maxim 2% din preţul de intervenţie (12,76 euro/tonă). Cotizaţia pentru cota B este maxim 37,5% din preţul de intervenţie (224,2 euro/tonă).

Dacă aceste cotizaţii nu sunt suficiente, se colectează o cotizaţie adiţională ca procent din cele două cotizaţii A şi B.


Costuri bugetare


Costurile bugetare sunt de circa 1664 milioane euro, fiind repartizate astfel:

·  Subvenţii pentru export - 76% - 1270 milioane euro;
·  Subvenţii de producţie (industrie chimică) - 176 milioane euro;
·  Ajutorare de rafinare - 41milioane euro;
·  Ajutoare pentru transportul zahărului brut - 81 milioane euro.

Preţul zahărului - 2008
  

	Ţara
	Consum anual (mii tone)
	Preţ


	Zimbabwe

Franţa

Finlanda

Japonia

Norvegia

Austria

Germania

Suedia

Turcia

Belgia

UE

SUA
Media globală

	302

2.700

229

2.686

183

364

3.915

408

2.368

676

18.374

10.710
	1,70 dolari/kg

0,87

0,83

0,82

0,79

0,72

0,72

0,71

0,70

0,67

0,63

0,59
0,36



Propunerea Comisiei pentru reforma din perioada 2012-2013 şi situaţia estimată în lipsa unei reforme

	
	Anul de bază 2005
	2012/13

reformă
	2012/13

fără reformă

	Preţuri
	
	
	

	Preţul instituţional (euro/tonă)
	631,9
	385,5
	560,0

	Reducerea cumulativă în preţul instituţional
	
	39%
	11%

	Cantităţi
	
	
	

	Consum (milioane tone)
	15,9
	16,0
	16,0

	Cotă (milioane tone)
	17,4
	[17,4]
	[17,4]

	Creşterea cumulativă în producţia de izoglucoză
	-
	0,3
	0,0

	Producţie estimativă sub cotă a UE
	16,7
	12,2
	11,4

	Producţia de zahăr C
	3,0
	-
	-

	Producţia totală Uniunea Europeană
	19,7
	12,2
	11,4

	Total import (milioane tone)
	2,3
	3,9
	5,2

	Din care: Africa, Caraibe, Pacific (ACP)/India 
	1,3
	1,3
	1,3

	Din care: EBA/SPS
	0,2
	2,2
	3,5

	Din care: MFN
	0,1
	0,1
	0,1

	Din care: Balcani
	0,3
	0,3
	0,3

	Total export
(milioane tone)
	3,1
	0,4
	0,6

	Din care: fără anexa 1
	0,4
	0,4
	0,4

	Din care: A şi B cu rambursări
	1,1
	0,0
	0,2

	Din care: ACP
	1,6
	0,0
	



Pentru România, dependentă în proporţie de 90% de importurile de zahăr brut, în următoarea perioadă, preţul zaharului la poarta fabricii va urca la 1,8-2 lei/kg de la 1,5 lei/kg. Contractele futures cu scadenţa în martie 2010 au fost tranzacţionate la 18,25 cenţi/livra (412 dolari/tonă). De asemenea, pe piaţa de la Londra, contractele futures cu zahar alb rafinat au crescut cu 7,5%, cel mai înalt nivel din ultimii 15 ani, preţul de tranzacţionare fiind de 431 dolari/tonă.

Recomandări europene
 
Potrivit Regulamentului UE nr. 94/2010 al Comisiei din 3 februarie 2010, de fixare a unei limite cantitative suplimentare pentru exporturile de zahăr peste cotă pentru anul de comercializare 2009/2010
, de la începutul anului 2009 şi până în prezent, condiţiile economice globale din sectorul zahărului s-au schimbat în mod semnificativ. La începutul lunii ianuarie 2010, preţul zahărului alb pe piaţa mondială a atins o valoare de aproximativ 500 de euro/tonă la piaţa la termen a mărfurilor de la Londra. În acelaşi timp, preţurile de pe piaţa UE a zahărului au scăzut, urmând preţul instituţional de referinţă.
În condiţiile economice actuale, costul mediu de producţie al sfeclei de zahăr în Uniune este mai mic decât preţul de vânzare al sfeclei de zahăr peste cotă. Mai mult decât atât, preţul de vânzare al zahărului peste cotă pe piaţa mondială este mai mare decât costul mediu de producţie al zahărului în Uniune. Prin urmare, pe durata menţinerii acestor condiţii, exportul zahărului peste cotă nu poate fi considerat subvenţionat. Aşadar, pot fi efectuate exporturi peste angajamentele privind subvenţiile la export asumate de UE, fără încălcarea acestor obligaţii pe care le are Uniunea în calitatea sa de membru a Organizaţiei Mondiale a Comerţului. 

Având în vedere surplusul prevăzut în Uniune pentru anul de comercializare 2009/2010 şi preţurile deosebit de ridicate de pe piaţa mondială generate de situaţia foarte dificilă a aprovizionării din prezent, este preferabil ca zahărul rămas în surplus în Uniune să fie exportat, nu reportat în anul de comercializare următor. Fixarea unei limite cantitative suplimentare pentru anul de comercializare 2009/2010 le-ar permite producătorilor de zahăr şi cultivatorilor de sfeclă de zahăr din Uniune să beneficieze de posibilităţile de export favorabile din prezent. Prin urmare, trebuie fixată o limită cantitativă suplimentară. 

În prezent, se estimează că preţul zahărului pe piaţa mondială ar putea începe să scadă din a doua jumătate a anului 2010. Pentru ca exporturile suplimentare de zahăr peste cotă să nu contravină angajamentelor UE privind subvenţiile, este oportun să se stabilească data de 30 iunie 2010 ca termen pentru depunerea cererilor de licenţe de export şi să se reducă la o lună valabilitatea licenţelor de export. 

Exporturile de zahăr din UE către anumite destinaţii apropiate şi către ţările terţe care aplică produselor UE un tratament preferenţial la import se află, în prezent, într-o poziţie concurenţială deosebit de favorabilă. Având în vedere absenţa unor instrumente adecvate de sprijin reciproc în lupta împotriva neregulilor, este necesar să se excludă anumite destinaţii apropiate din rândul destinaţiilor eligibile, pentru a reduce la minimum riscul de fraudă şi pentru a preveni orice abuz legat de reimportarea sau reintroducerea în UE a zahărului peste cotă.
Astfel, poate fi exportată fără restituire o cantitate suplimentară de 500.000 de tone de zahăr alb peste cotă încadrată. Exporturile efectuate în limita cantitativă fixată sunt autorizate pentru toate destinaţiile, cu excepţia următoarelor: 

(a) ţări terţe: Andora, Liechtenstein, Cetatea Vaticanului, San Marino, Croaţia, Bosnia şi Herţegovina, Serbia, Muntenegru, Albania şi Fosta Republică Iugoslavă a Macedoniei; 

(b) teritorii ale statelor membre care nu fac parte integrantă din teritoriul vamal al Uniunii: Insulele Feroe, Groenlanda, insula Heligoland, Ceuta, Melilla, comunele Livigno și Campione d’Italia și zonele din Republica Cipru în care Guvernul Republicii Cipru nu exercită un control efectiv; 
(c) teritorii europene ale căror relaţii externe sunt gestionate de un stat membru, dar care nu fac parte integrantă din teritoriul vamal al Uniunii: Gibraltar. 


6. PIAŢA ULEIULUI COMESTIBIL


Cu o valoare de peste 200 milioane euro, piaţa românească de ulei comestibil este dominată de produsele obţinute din rafinarea seminţelor de floarea-soarelui. Acestea acoperă 84,1% din consumul total din România. La sfârşitul anului 2007, comercializarea pe lanţul de retail a condus la vânzări de aproximativ 133 milioane euro, iar în anul 2008, creşterea de circa 10%, a ridicat valoarea pieţei la aproximativ 220 milioane euro.

Cu un consum mediu de circa 11 litri de ulei pe cap de locuitor/an, România este una dintre ţările europene cu cel mai ridicat consum de grăsimi vegetale. Astfel, un român consumă anual cu aproximativ 4 litri mai mult ulei vegetal comparativ cu vecinii bulgari sau unguri, care folosesc într-un an doar 7 litri pe cap de locuitor sau cu austriecii şi germanii care consumă doar 6 litri de ulei pe an.


Piaţa uleiurilor vegetale din România este dominată de brandurile de uleiuri rafinate din floarea-soarelui. Uleiurile de măsline totalizează 8% din totalul valorilor din piaţă, în timp ce restul varietăţilor de uleiuri deţin 11,3% din totalul pieţei de profil. În pofida faptului că este mult mai scump, consumul de ulei de măsline din România este aproape la acelaşi nivel cu cel înregistrat în majoritatea ţărilor UE. Astfel, un român consumă anual 0,2 litri de ulei de măsline, în timp ce media europeană este de 0,3 litri pe an. 

Cu numai patru ani în urmă, România, cu o producţie de 1,5 milioane tone, era considerată al treilea producător de floarea-soarelui din Europa. La vremea respectivă, România era apreciată în catalogul producătorilor mondiali, nu atât prin nivelele productive, cât mai ales prin aportul ştiinţific adus la creşterea performanţelor biologice ale acestei culturi. La nivelul anilor 2006-2007, România producea mai mult de jumătate din cantitatea de floarea-soarelui, care era realizată de ţările Europei de Est la un loc. 


Declinul produs din anul 2007 se datorează, în special, procesatorilor. Cultivatorii îi acuză de practici aflate în afara regulilor ce coordonează piaţa agroalimentară. În toamna anului 2007, preţul plătit cultivatorilor a fost în medie de 0,80 lei/kg, în timp ce litrul de ulei se vindea în comerţ cu 7-8 lei. Diferenţa este enormă, dacă avem în vedere că, în condiţiile cele mai dificile din punct de vedere tehnologic, un litru de ulei se obţine din cel mult trei kilograme de seminţe.

Din motive de ordin economic, producătorii au redus brusc suprafeţele cultivate, acestea scăzând, în primăvara anului 2007, la 805.200 hectare. Producţia totală nu a fost proporţională cu suprafaţa cultivată: 519.000 tone. La acest nivel de producţie, România a ieşit practic de pe piaţa exportatorilor de seminţe de floarea-soarelui, inclusiv de ulei rafinat. Iar acest recul avea să aibă loc exact într-o conjunctură extrem de favorabilă pe piaţa produselor oleaginoase. 

Ultimele cotaţii pentru seminţele de floarea-soarelui indică un nivel de 255 euro/tonă, respectiv 1 leu/kg, preţ oferit şi de fabricile din România. Diferenţele mari sunt însă în ceea ce priveşte cotaţiile la ulei: 810 euro/tonă, ceea ce înseamnă doar jumătate din preţul de vânzare cu amănuntul al uleiului pe piaţa românească. Altfel spus, procesatorii şi-au schimbat strategia în sensul unei îmbunătăţiri a relaţiilor cu producătorii pe seama consumatorilor. Acest lucru nu este apreciat ca nefiresc, în condiţiile în care producţia de ulei a României este dependentă de companiile străine, aflate în goana după un profit imediat. Desigur, suntem într-o economie de piaţă în care statul nu are cum să intervină direct. Dar analiştii apreciază că statul ar putea să intervină indirect, prin găsirea unor debuşee de piaţă pentru cultivatori şi găsirea unor surse de import foarte convenabile. 
Datele statistice indică faptul că, de-a lungul anilor, diferenţa de preţ dintre uleiul vândut la bursă şi preţul materiei prime, cel puţin în cazul florii-soarelui, era mai mult decât dublă. Aceasta în condiţiile în care, în ultimii ani, cererea foarte mare pentru uleiul de floarea-soarelui a condus la unele distorsiuni. La nivelul anilor 2007-2008, la bursele europene, raportul de preţ între uleiul şi seminţele de floarea-soarelui era de 2,2/1, în timp ce, în România, raportul era de 6/1. Românii produceau cea mai ieftină sămânţă de floarea-soarelui din Europa şi consumau cel mai scump ulei din lume. Este prima mare distorsiune. O alta ţine de faptul că hibrizii româneşti sunt depăşiţi calitativ de cei străini, iar plantele româneşti produc jumătate din recolta plantelor occidentale. 
Lucrurile stau altfel la nivel mondial. Previziunile privind evoluţia producţiei plantelor oleaginoase sunt mai optimiste ca oricând. Pe piaţa mondială s-a ajuns la un echilibru al pieţei atât în ceea ce priveşte raportul între cultivatori şi procesatori, cât şi între aceştia din urmă şi consumatori. Echilibrul are în vedere atât asigurarea consumului aflat în creştere, cât şi preţul pe întreaga filieră a pieţei.

Consumul alimentar al pieţei europene însumează între 13 şi 14 milioane tone uleiuri vegetale, din care cel de soia, floarea-soarelui şi rapiţă reprezintă aproximativ 60%. În faţa cultivatorilor, mai ales a celor din România, se deschide însă o altă şansă: aceea a culturilor oleaginoase destinate deţinerii biodieselului. 

Din acest punct de vedere, rapiţa pare a fi cultura cea mai interesantă. Extinderea exagerată a acestei culturi implică unele riscuri tehnologice şi biologice mai puţin luate în considerare la noi, dar foarte periculoase. Oricum, plantele oleaginoase vor avea de confruntat concurenţa altor plante mai sigure şi poate şi mai eficiente în ceea ce priveşte producerea biomasei.
Specialiştii apreciază că, într-o structură optimă a culturilor, suprafaţa cultivată cu floarea-soarelui nu ar trebui să depăşească 800.000 hectare. La un randament normal, aceasta ar însemna o producţie totală de cel puţin 1,8 milioane tone. Adică chiar peste nivelul maxim atins în cel mai productiv an agricol. Opţiunea pentru această suprafaţă are o fundamentare agrotehnică, economică şi socială. Chiar dacă uleiul de floarea-soarelui importat ar putea fi mai ieftin acum, în următorii ani uleiul autohton va avea preţ bun, fără a se mai aduce în discuţie subprodusul acestuia – şroturile. Ceea ce relevă statisticile este că, în anul de referinţă, suprafaţa cultivată cu floarea-soarelui nu a depăşit 841.000 hectare, iar producţia raportată se situează la 1,2 milioane de tone. 
Comunitatea Europeană este lider mondial la consumul de ulei de măsline, cu o medie de 1,8 milioane de tone în ultimii trei ani, aceasta reprezintă circa 71,5% din consumul mondial. Italia, Spania şi Grecia au un consum de 85% din nivelul total al consumului înregistrat la nivelul UE.

Evoluţia preţurilor la materia primă pentru obţinerea uleiului de floarea soarelui, precum şi la alte produse alimentare, la nivel mondial sunt următoarele
: 
	Luna
	Valoarea


	Noiembrie 2009
	1.070,43

	Decembrie 2009
	1.132,91

	Ianuarie 2010
	1.113,62

	Februarie 2010
	1.091,40

	Martie 2010
	1.105,22

	
	Dolari/tonă metrică

Toate elementele menţionate în analiza privind piaţa zahărului sunt valabile şi pentru alte produse. Formarea preţului include însumarea următoarelor componente:

· costurile de fabricaţie;

· costurile administrative;

· costurile de cercetare-dezvoltare;

· costuri suplimentare; 

· costurile de expediere;                                                                      

· taxele vamale (acolo unde este cazul);

· adaosurile unităţilor de producţie;

· marja de profit (stabilit în mod liber de unitatea producătoare).

Toate aceste elemente conduc la obţinerea preţului final.


7. Piaţa de grâu şi făină

Pe piaţa globală de profil, potrivit datelor Departamentului american al agriculturii, s-a acumulat un volum de 195,82 milioane tone de grâu, cotă neatinsă în ultimii opt ani. La sfârşitul primului trimestru al anului 2010, rezervele globale au crescut până la un nivel-record şi ameninţă să accelereze scăderea preţurilor la acest produs agroalimentar. În acest context, experţii economici vorbesc despre cel mai puternic ritm de ieftinire al ultimilor 15 ani.
Volumul mondial al producţiei de grâu va depăşi, potrivit previziunilor oficiale, 618 milioane tone, ceea ce înseamnă cu 21% mai mult decât nivelul anticipat al consumului. Având în vedere că, în ul​ti​mii doi ani, recolta însumată de grâu în Australia şi Rusia s-a mărit cu 34%, piaţa mondială este ameninţată de cel mai mare excedent începând din 2002. În po​fida faptului că în SUA, cel mai mare ex​por​tator de grâu din lume, suprafaţa agri​​colă destinată acestei culturi s-a di​mi​nuat până la minimul ultimilor 39 de ani, factorii de decizie apreciază că preţurile vor marca o scădere de 8,85%, după creşterea anterioară de 14%. Ei au anticipat că până la sfârşitul lunii iulie, preţurile vor ajunge la valoarea de 17,7 cenţi/kilogram. 
Pe de altă parte, importurile de grâu american pe majoritatea pieţelor sunt mai scumpe decât cele din Australia şi Rusia. Astfel, Egiptul, unul dintre principalii importatori de grâu din lume, a achiziţionat, la 1 aprilie 2010, din Rusia un volum de 60.000 de tone cu 167,7 dolari/ tonă, în condiţiile în care grâul american livrat din depozitele din New Orleans a costat 179,95 dolari/tonă. 
La un ex​port de 50 milioane de tone, câştigurile rea​lizate ajung la 8-9 miliarde de dolari. Prog​noze ale guver​nu​lui canadian evidenţiază faptul că pro​ducţia mondială de grâu se va reduce în anul agricol care se încheie în iunie 2010 cu 3,2%. Conform pre​cizărilor Agenţiei agricole canadiene, pro​ducţia va scădea la 656 milioane tone, de la 678 milioane tone în anul agri​col curent, cu toate că rezervele vor spori în continuare cu 1,1%, până la 199 milioane tone. Experţii canadieni apreciază că producţia se va reduce şi în alte state mari produ​cătoare de grâu: recolta însumată a SUA, Canadei, Rusiei şi Argen​tinei va fi cu 9,4% mai mică decât anul trecut. În acelaşi timp, scăderea cea mai pronunţată va fi în SUA şi Canada - cu 12% şi, respectiv, 9,4%. 

Efectele creşterii rezervelor de grâu se văd deja pe piaţa din România. Preţul grâului a scăzut în ultima perioadă la valoarea de 0,05 lei/kilogram, iar acest fenomen se observă şi pe piaţa internaţională. România consumă mai mult grâu de pe piaţa internă, principalele importuri fiind din spaţiul european. În această perioadă a fost importată o cantitate de grâu din Ungaria şi Bulgaria, producţia noastră de grâu fiind mai slabă calitativ. În 2009, importurile României de produse agroalimentare -3,76 miliarde euro - au reprezentat 6,7% din totalul importurilor, iar exporturile au fost de 4,7% din total, adică 1,57 miliarde euro. Astfel, România a ajuns să importe peste 70% din produsele agroalimentare, deşi înainte de 1989 ţara noastră exporta 3 milioane tone de cereale anual şi producea 80% din necesităţile alimentare ale populaţiei.

În Bulgaria, de exemplu, preţul de comercializare a făinii de grâu a scăzut de la 0,6 leva, în aprilie 2009, la 0,51 leva, în aprilie 2010, echivalentul a 0,25 euro. Preţul la grâu este de 105 euro/tonă, până la sfârşitul lunii mai.   

Preţul la zahăr este de 1,12 leva/kg (0,56 euro/kg), cu 12% mai mic decât în toamna anului trecut. În opinia analiştilor, preţurile în această vară ar putea continua să scadă, deoarece, în mod tradiţional, alimentele continuă să se ieftinească până în toamnă.

Prin comparaţie, făina românească este comercializată la un preţ de 2,1-2,3 lei/kg, echivalentul a 0,56 euro, iar făina importată din Ungaria se comercializează en-gros cu valoarea de 1,1 lei/kg, circa 0,25 euro.

� Monopolul poate fi caracterizat ca fiind situaţia în care un produs unic al unui bun omogen este în prezenţa unei infinităţi de cumpărători. Preţul de monopol se formează în funcţie de raportul dintre cererea totală şi oferta firmei, la nivelul impus de cantitatea determinată de egalitatea dintre venitul marginal, adică la care agenţii economici înregistrează profit maxim. 


	� Specificul concurenţei monopolistice îşi găseşte reflectarea în modul de realizare a echilibrului firmei. Pe termen scurt (echilibrul instantaneu al firmei), preţul şi cantitatea se determină ca şi în teoria monopolului; punctul de intersecţie al curbei costului marginal şi al curbei venitului marginal determină cantitatea de echilibru. La acest preţ, firma realizează supraprofit.


	� Când pe o piaţă activează un număr redus de producători, ne aflăm în situaţia de oligopol. Se va numi oligopol al cererii piaţa cu puţini cumpărători şi oligopol bilateral cea cu puţini producători şi puţini cumpărători.


� International Rules for the Interpretation of Trade Terms reprezintă un ansamblu de reguli internaţionale, norme elaborate de Camera de Comerţ Internaţională, în anul 1936, pentru interpretarea celor mai utilizaţi termeni comerciali din comerţul internaţional. INCOTERMS definesc obligaţiile reciproce ale vânzătorului şi cumpărătorului cu privire la livrarea de mărfuri, transferul riscurilor şi repartiţia costurilor. Prevederile acestor norme nu sunt obligatorii dacă părţile semnatare ale unui contract comercial internaţional fac alte menţiuni exprese în cuprinsul contractului.

	� La 4 mai 2010, Comisia Europeană a avizat pozitiv cererea Ministerului de Finanţe în privinţa taxării inverse pentru produsele alimentare. Potrivit proiectului, taxa pe valoare adăugată va fi achitată la finalul lanţului de producţie, respectiv la achiziţionarea produsului. 

